标题：潘尼
人物简介
潘尼（约250~约311年），字正叔，荥阳中牟人（在今河南城关镇大潘庄），西晋文学家。祖父潘勖，汉东海相。父亲潘满，平原内史。潘岳之侄，少有才，与潘岳俱以文章知名，并称“两潘”。潘尼生情稳静恬淡，不与人争利，安心研读，专志著述。
职位
早年曾被荐于州官，因父年迈，辞职事亲。晋武帝太康六年（285年），举秀才，任太常博士，太康八年任高陆令，隔年转任淮南王司马允镇东参军。晋惠帝元康二年（292年），任太子舍人（太子詹事府属官），外调宛（南阳）令。元康八年，升尚书郎（负责朝廷文书诏令等事务），二年后转著作郎（编修国史）。赵王司马伦篡位，奸臣孙秀当权，潘尼借病乞假归里。齐王司马冏起兵伐赵王，至许昌，潘尼前往，任参军兼管书记，深得信任。赵王之乱平后被封为安昌公。惠帝太安元年（302年）任黄门侍郎（掌管诏令等事）。后连年升迁，先后任散骑常侍（随从皇帝出入）、侍中（主管机要）、秘书监（承办朝廷案卷、诏令等）、中书令（相当于丞相）。晋怀帝永嘉三年（309年），转太常寺卿（主管朝廷祭祀大典）。永嘉五年，刘聪作乱，危及洛阳，潘尼携眷东归原籍中牟，行至成皋，被乱军所阻，病死于坞壁（豪强聚集宗族乡党，依山筑垒，平地建坞，据以自守的防御建筑）。
历史
《隋书·经籍志》载有“晋太常卿《潘尼集》十卷”，今不存。明人张溥辑有《潘太常集》1卷，见《汉魏六朝百三名家集》。潘尼今存诗二十余首，有残，多数是应制和赠答之作，内容较为窄狭。献赠潘岳的两首诗和赠答陆机的两首诗均为四言，庄严典重，但诗情不足。《迎大驾》一诗对社会战乱有所反映，对现实矛盾也有所触及：“狐狸夹两辕，豺狼当路立。翔凤婴笼槛，骐骥见维絷。”这可能是指责“八王之乱”造成的社会混乱。诗中“南山郁岑，洛川迅且急。青松荫修岭，绿蘩被广隰”，也是写景名句。钟嵘《诗品》把他和何晏、孙楚、王赞、张翰并列，定为中品，说“季鹰‘黄华’之唱，正叔‘绿蘩’之章，虽不具美，而文采高丽，并得虬龙片甲，凤皇一毛”。今存文章二十余篇，多有残损，《安身论》等最为知名，对“人人自私，家家有欲，众欲并争，群私交伐”的情况表达了不满。
作品
献长安君安仁诗十首 
一 
峨峨嵩岳。有岩其峻。奕奕茂宗。载挺英儁。仍代垂芳。金声玉润。固天纵之。应期翼晋。 
二 
翼晋伊何。惟国之桢。明理内照。流风外馨。出敷五教。入赞典刑。黎人既乂。庶狱既清。 
三 
邦人宗德。朝野归真。乃铨国议。乃综彝伦。优劣罔差。褒贬齐均。九流顺序。百郡望尘。 
四 
出不辞难。处不闷滞。望色斯听。温言则厉。志在恤人。损已济代。复宰旧都。三命而逝。 
五 
赫矣旧都。实惟西京。人不安业。盗贼公行。帝用西顾。朝简英清。佥曰我君。勋绩维明。 
六 
西京伊何。实崄实遐。右带汧陇。东接二华。我政既平。我化惟嘉。肃之斯威。绥之斯和。 
七 
卓公化密。国侨相郑。名垂载籍。勋加百姓。今在潘后。实有惠政。岂羡在昔。于兹亦盛。 
八 
仆夫授策。发轫皇都。亲戚鳞集。祖饯盈涂。嘉肴纷错。清酒百壶。饮者未酲。宴不及娱。 
九 
曜灵速迈。王制难违。投觞即路。忧公忘私。衮职有阙。思君之归。将升皇极。入侍紫微。 
十 
否泰靡常。变通有时。煌煌帝载。俟君而熙。愿崇大业。克俊良期。屏营怀慕。舒愤献诗。 
赠司空掾安仁诗十首
一 
桓桓上宰。穆穆四门。投纶沧海。结网昆仑。迅翼争赴。游鳞竞奔。美哉逸轨。放辔无前。 
二 
放辔伊何。杖策来游。颉颃将相。高揖王侯。华茂九春。实繁三秋。骋辞泉踊。敷藻云浮。 
三 
表奇髫龀。成名弱冠。令德内光。文雅外焕。幽冥必探。凝滞必散。终贾杜口。杨班韬翰。 
四 
我车既驾。我弓既招。既升尺木。将游云霄。纳言帝侧。正色皇朝。华组鸣佩。飞蝉曜貂。 
五 
人亦有言。人恶其上。至乐贵和。大礼崇敬。泉不可凌。必也心竞。伐善施劳。先人所病。 
六 
文侯焉轼。干木在庭。子奇何盛。车有老成。昔闻颜子。今也吾生。克己复礼。在贵不盈。 
七 
发采故乡。扬辉蓬宇。文绣煌煌。衣裳楚楚。何以会宾。荜门环堵。何以备肴。杀鸡为黍。 
八 
伊余鄙夫。秩卑才朽。温温恭人。恂恂善诱。坐则接茵。行则携手。义惟诸父。好同朋友。 
九 
年时易逝。进德苦晚。嘉彼骏逸。愧此疲蹇。虽欲望尘。前驱遂远。解衔散辔。徘徊吴阪。 
十 
收迹衡门。旋轸上京。方事之殷。以君之明。缉熙台鼎。协济和羹。歧路多怀。赋诗赠行。 
赠陆机出为吴王郎中令诗六首 
一 
东南之美。曩惟延州。显允陆生。于今尠俦。振鳞南海。濯翼清流。婆娑翰林。容与坟丘。 
二 
玉以瑜润。随以光融。乃渐上京。羽仪储宫。玩尔清藻。味尔芳风。泳之弥广。挹之弥冲。 
三 
昆山何有。有瑶有珉。及尔同僚。具惟近臣。予涉素秋。子登青春。愧无老成。厕彼日新。 
四 
祁祁大邦。惟桑惟梓。穆穆伊人。南国纪。帝曰尔谐。惟王卿士。俯偻从命。奚恤奚喜。 
五 
我车既巾。我马既秣。星陈夙驾。载脂载辖。婉娈二宫。徘徊殿闼。醪澄莫飨。孰慰饥渴。 
六 
昔子忝私。贻我蕙兰。今子徂东。何以赠旃。寸晷惟宝。岂无玙璠。彼美陆生。可与晤言。 
答陆士衡诗 
顾兹蓬蔚。厕根兰陂。膏泽虽均。华不足披。逮春不茂。未秋先萎。子濯鳞翼。我挫羽仪。愿言难常。载合载离。昔游禁闼。祗畏夕惕。今放丘园。纵心夷易。口咏新诗。目玩文迹。予志耕圃。尔勤王役。惭无琬琰。以詶尺璧。 
答傅咸诗 
小序
司徒左长史傅长虞。会定九品。左长史宜得其才。屈为此职。执天下清议。宰割百国。而长虞性直而行。或有不堪。余与之亲。作诗以规焉。 
悠悠羣吏。非子不整。嗷嗷众议。非子不靖。忽荷畧纽。握纲提领。矫矫贞臣。惟国之屏。 
七月七日侍皇太子宴玄圃园诗 
商风初授。辰火微流。朱明送夏。少昊迎秋。嘉禾茂园。芳草被畴。于是我后。以豫以游。 
上巳日帝会天渊池诗 
青春暮月。六气和理。律应姑洗。日惟元巳。谷风散凝。微阳戒始。春服既成。明灵降祉。 
皇太子上巳日诗 
玉衡连极。招摇指辰。太昊司方。句芒御春。 
巳日诗 
霭霭疏圃。载繁载荣。淡淡天泉。载渌载清。 
释奠诗 
敦书请业。研几通理。尊师重道。释奠崇祀。德成教伦。孰云不祉。 
诗 
八珍代羞。六饭迭举。 
皇太子集应令诗 
圣朝命方岳。爪牙司北邻。皇储延笃爱。设饯送远宾。谁应今日宴。具惟廊庙臣。置酒宣猷庭。击鼓灵沼滨。沾恩洽明两。遭德会阳春。羽觞飞醽醁。芳馔备奇珍。巴渝二八奏。妙舞鼓释振。长袂生回飙。曲裾扬轻尘。 
皇太子社诗 
太簇协青阳。履端发岁首。孟月涉初旬。吉日唯上酉。我后迩天休。设社祈遐耉。 
三月三日洛水作诗 
晷运无穷已。时逝焉可追。斗酒足为欢。临川胡独悲。暮春春服成。百草敷英蕤。聊为三日游。方驾结龙旗。廊庙多豪俊。都邑有艳姿。朱轩荫兰皋。翠幙映洛湄。临岸濯素手。涉水搴轻衣。沉钩出比目。举弋落双飞。羽觞乘波进。素卵随流归。 
赠河阳诗 
虙生化单父。子奇莅东阿。桐乡建遗烈。武城播弦歌。逸骥腾夷路。潜龙跃洪波。弱冠步鼎铉。既立宰三河。流声馥秋兰。摛藻艳春华。徒美天姿茂。岂谓人爵多。 
赠侍御史王元贶诗 
昆山积琼玉。广厦构众材。游鳞萃灵沼。抚翼希天阶。膏兰孰为消。济治由贤能。王侯厌崇礼。回迹清宪台。蠖屈固小往。龙翔乃大来。协心毗圣世。毕力赞唐哉。 
赠长安令刘正伯诗 
游鸾凭太虚。腾鳞托浮霄。过蒙嘉时会。假翼陵扶摇。疲惫充时乏。及余再同僚。并迹侍储宫。携手登皇朝。刘侯抚西都。迈绩参豹乔。德厚化必深。政明奸自消。万寻由积篑。千里一步超。尔其骋逸轨。远涂固可要 
赠陇西太守张仲治诗 
二八由唐显。周以多士隆。羣灵感韶运。理翮应翔风。张生拔幽华。苹蘩登二宫。未几振朱锦。剖符抚西戎。及子仍同僚。赠言贻尔躬。威刑有时用。唯德可令终 
赠荥阳太守吴子仲诗 
大晋盛得人。储宫畜髦士。吴侯降高质。剖符授千里。垂覆岂他乡。回光临桑梓。寮类感歧路。黎庶思知耻。老氏喻小鳞。曹参寄狱市。无谓敝邑陋。覆篑由兹起。 
答杨士安诗 
逝将辞储宫。栖迟集南畿。不悮百里贱。徒惜年志衰。踌躇顾城阙。怨恋慕端闱。俊德贻妙诗。敷藻发清徽。媿彼褒崇过。感此歧路悲。 
送卢弋阳景宣诗 
杨朱焉所哭。歧路重别离。屈原何伤悲。生离情独哀。知命虽无忧。仓卒意低回。叹气从中发。洒泪随襟颓。九重不常键。阊阖有时开。愧无纻衣献。贻言取诸怀。 
迎大驾诗 
南山郁岑崟。洛川迅且急。青松荫修岭。绿蘩被广隰。朝日顺长涂。夕暮无所集。归云乘幰浮。凄风寻帷入。道逢深识士。举手对吾揖。世故尚未夷。崤函万崄涩。狐狸夹两辕。豺狼当路立。翔凤婴笼槛。骐骥见维絷。俎豆昔尝闻。军旅素未习。且少停君驾。徐待干戈戢。 
逸民吟 
我顾傲世自遗。舒志六合。由巢是追。沐浴池洪迅羽衣。陟彼名山。采此芝薇。朝云叆叇。行露未晞。游鱼羣戏。翔鸟双飞。逍遥博观。日晏忘归。嗟哉世士。从我者谁。 
逸民吟 
我愿遁居。隐身岩穴。宠辱弗荣。谁能羁绁。 
送大将军掾卢晏诗 
赠物虽陋薄。识意在忘言。琼琚尚交好。桃李贵往还。萧艾茍见纳。贻我以芳兰。 
赠汲郡太守李茂彦诗 
小序
元康六年。尚书吏部郎汝南李光彦迁汲郡太守。都亭侯江夏李茂曾迁平阳太守。此二子皆弱冠知名。历职显要。旬月之间。继踵名郡。离俭剧之勤。就放旷之逸。枕鸣琴以俟远致。离别之际。各斐然而赋诗。 
离索何惆怅。后会未可希。河朔贵相忘。歧路安足悲。 
赠刘佐诗 
要言将谁苦。聊以贻友生。念我二三贤。规我无隐情。 
游西岳诗 
驾言游西岳。寓目二华山。金楼虎珀阶。象榻瑇瑁筵。中有神秀士。不知几何年。 
诗二首 
一 
尺璧信易遗。寸晷难可逾。成名非我事。所玩琴与书。 
二 
鸾鸟栖堂庑。不若翔廖廓。 
长至诗 
浑仪赋四气。玉衡运招摇。灵晷修期夕。日南始今朝。